SET พลิกปิดบวก 6 จุด นลท.คลายวิตกสงครามการค้า หลัง “เดโมแครต” ครองเสียงข้างมากในสภาล่าง
SET พลิกปิดบวก 6 จุด นลท.คลายวิตกสงครามการค้า หลัง "เดโมแครต" ครองเสียงข้างมากในสภาล่าง โดยดัชนีปิดตลาดวันนี้ ที่ระดับ 1,675.33 จุด บวก 6 จุด หรือ 0.36% มูลค่าการซื้อขาย 5.1 หมื่นล้านบาท
7 พ.ย. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,675.33 จุด บวก 6 จุด หรือ 0.36% มูลค่าการซื้อขาย 5.1 หมื่นล้านบาท
10 หุ้นดันดัชนีวันนี้

ด้านนายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า หุ้นไทยในช่วงท้ายตลาดฯรีบาวด์กลับขึ้นมา หลังจากที่ปรับตัวลงไปกว่า 10 จุดในช่วงต้นภาคบ่าย เนื่องจากรู้ผลอย่างไม่เป็นทางการของการเลือกตั้งกลางเทอมสหรัฐฯที่ออกมาตามผลโพลล์ ที่พรรคเดโมแครตคว้าเสียงข้างมากในสภาผู้แทนราษฎร ส่งผลให้ค่าเงินใน Emerging Market กลับมาแข็งค่าขึ้นทุกประเทศจากก่อนหน้านี้ที่อ่อนค่าลง
ทั้งนี้ การที่พรรคเดโมแครตคว้าเสียงข้างมากในสภาผู้แทนราษฎรได้ จะทำให้การดำเนินการของนายโดนัลด์ ทรัมป์ ประธานาธิบดีสหรัฐ ที่มาจากพรรครีพับลิกัน จะได้รับการตรวจสอบมากขึ้น นับเป็นการถ่วงดุลอำนาจระหว่างกัน โดยอาจจะมีการตรวจสอบถึงเรื่องระหว่างรัฐบาลกับรัสเซีย, “ทรัมป์”กับซาอุดิอาระเบีย รวมถึงการค้าระหว่างสหรัฐฯกับจีน เป็นต้น
อย่างไรก็ดีจะต้องติดตามการประชุมธนาคารกลางสหรัฐ (เฟด) ในวันที่ 7-8 พ.ย.นี้ ซึ่งก็คาดว่าจะไม่ปรับขึ้นอัตราดอกเบี้ย และมีแนวโน้มที่ Fund Flow อาจจะไหลกลับมาใน Emerging Market ได้บ้างจากค่าเงินที่แข็งค่าขึ้น
ด้านตลาดหุ้นในภูมิภาคเอเชียวันนี้ส่วนใหญ่จะติดลบ เนื่องจากหลายตลาดในภูมิภาคได้ปิดทำการก่อนตลาดบ้านเรา
แนวโน้มการลงทุนในวันพรุ่งนี้ (8 พ.ย.) นายศราวุธ กล่าวว่า ตลาดฯยังมีโมเมนตัมที่ดูดี พร้อมให้แนวรับ 1,665 จุด ส่วนแนวต้าน 1,687 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC มูลค่าการซื้อขาย 3,519.96 ล้านบาท ปิดที่ 184.00 บาท เพิ่มขึ้น 2.50 บาท
PTT มูลค่าการซื้อขาย 3,065.50 ล้านบาท ปิดที่ 50.25 บาท เพิ่มขึ้น 0.50 บาท
PTTEP มูลค่าการซื้อขาย 1,968.37 ล้านบาท ปิดที่ 138.00 บาท ราคาไม่เปลี่ยนแปลง
CPALL มูลค่าการซื้อขาย 1,928.31 ล้านบาท ปิดที่ 67.75 บาท ลดลง 0.50 บาท
AOT มูลค่าการซื้อขาย 1,783.59 ล้านบาท ปิดที่ 65.00 บาท ลดลง 0.25 บาท